五月二十四日過高郵三溝
作者：梅堯臣
朝代：宋

paragraphs: 甲申七月七，未明至三溝。
先妻南陽君，奄化向行舟。
魂去寂無跡，追之固無由。
此苦極天地，心瞀腸如抽。
泣盡淚不續，岸草風颼颼。
柎殭尚疑生，大呼聲裂喉。
柁師爲我歎，挽卒爲我愁。
戊子夏再過，感昔涕交流。
恐傷新人心，强制揩雙眸。
未及歸旅櫬，悲恨何時休。